HR Službeni list Europske unije C 230/1

Statut

Konzorcija europskih istraživačkih infrastruktura Instructa

(Instruct-ERIC)

(2017/C 230/01)

Sadržaj

PREAMBULA

POGLAVLJE 1. – OPĆE ODREDBE

Članak 1. – Definicije

Članak 2. – Osnivanje Instruct-ERIC-a

Članak 3. – Sjedište i radni jezik

Članak 4. – Ciljevi i aktivnosti

Članak 5. – Ocjenjivanje i financiranje Instruct-ERIC-a

POGLAVLJE 2. – ČLANSTVO

Članak 6. – Članstvo

Članak 7. – Primanje članova i promatrača

Članak 8. – Istupanje člana ili promatrača

Članak 9. – Prestanak članstva ili statusa promatrača

POGLAVLJE 3. – PRAVA I OBVEZE ČLANOVA I PROMATRAČA

Članak 10. – Članovi

Članak 11. – Promatrači

Članak 12. – Treće strane

POGLAVLJE 4. – UPRAVLJANJE AKTIVNOSTIMA INSTRUCT-ERIC-a I NJIHOVO IZVRŠAVANJE

Članak 13. – Vijeće

Članak 14. – Direktor

Članak 15. – Centri Instructa i Opći forum centara

Članak 16. – Izvršni odbor

Članak 17. – Neovisni znanstveni savjetodavni odbor

Članak 18. – Skupine Instructa

Članak 19. – Čvorište i osoblje Instructa

POGLAVLJE 5. – FINANCIJE

Članak 20. – Proračunska načela i financijski izvještaji

Članak 21. – Odgovornost

POGLAVLJE 6. – IZVJEŠĆIVANJE KOMISIJE

Članak 22. – Izvješćivanje Komisije

POGLAVLJE 7. – POLITIKE

Članak 23. – Općenito

Članak 24. – Politike javne nabave i oslobođenje od poreza

Članak 25. – Politika pristupa

Članak 26. – Politika širenja podataka

Članak 27. – Politike u pogledu upravljanja podacima, zaštite prava intelektualnog vlasništva i bioloških pripravaka

Članak 28. – Politika zapošljavanja

POGLAVLJE 8. – TRAJANJE, LIKVIDACIJA, SPOROVI, ODREDBE O OSNIVANJU

Članak 29. – Trajanje

Članak 30. – Likvidacija

Članak 31. – Mjerodavno pravo

Članak 32. – Sporovi

Članak 33. – Statut

Članak 34. – Odredbe o osnivanju

PRILOG 1. – Popis članova i promatrača

PRILOG 2. – Financijski doprinos

PRILOG 3. – Kriteriji za ocjenjivanje centara Instructa

PRILOG 4. – Imenovanje direktora

PRILOG 5. – Procjenjivanje Instruct-ERIC-a

PRILOG 6. – Definicija i prijenos imovine te zaduženja osoblja

PREAMBULA

Kraljevina Belgija

Češka Republika

Kraljevina Danska

Francuska Republika

Država Izrael

Talijanska Republika

Kraljevina Nizozemska

Portugalska Republika

Slovačka Republika

Ujedinjena Kraljevina Velike Britanije i Sjeverne Irske

dalje u tekstu: „članovi osnivači”,

i

Helenska Republika

Kraljevina Španjolska

Kraljevina Švedska

Europski laboratorij za molekularnu biologiju (EMBL)

dalje u tekstu: „promatrači osnivači”,

(A) PRIZNAVAJUĆI vitalnu ulogu strukturne i stanične biologije, ne samo za ostvarivanje napretka u temeljnom razumijevanju načina funkcioniranja bioloških sustava, nego i za njegovo poticanje u biomedicini i biotehnologiji;

(B) PREPOZNAVAJUĆI da se vodeći položaj Europe u području strukturne biologije ne samo održava, nego se postupno razvija usporedno sa znanstvenim trendovima, posebno integracijom strukturne i stanične biologije, za što je nužno da se razvoj europske infrastrukture i stručnog znanja, pristup njima i njihova upotreba iskoriste u najvećoj mogućoj mjeri, osobito suradnjom;

(C) NADOVEZUJUĆI SE na plan za Europski strateški forum za istraživačke infrastrukture (ESFRI) u kojem je Instruct utvrđen kao paneuropska raspoređena infrastruktura čija je glavna zadaća olakšavanje pristupa najsuvremenijim istraživačkim objektima i stručnom znanju diljem Europe kako bi se pružila potpora izvrsnoj znanosti kojom se ostvaruje poveznica između biološke strukture i stanične funkcije;

(D) PRENOSEĆI već postojeće djelatnosti Instructa (uključujući ugovorne odredbe za osoblje, ograničenu imovinu i nezaduživanje), osnovanog u okviru pravnog instrumenta s posebnom namjenom, društva „Instruct Academic Services Limited”, kao novi pravni subjekt Instruct-ERIC;

(E) PODUPIRUĆI sudjelovanje članova osnivača i budućih članova Instruct-ERIC-a u jačanju mogućnosti i konkurentnosti infrastrukture u području strukturne biologije te osiguravanju podrške izvrsnim istraživanjima u skladu s međunarodnim standardima, te ostvarujući utjecaj na istraživanja, inovacije i naposljetku na zdravlje te

(F) RAZVIJAJUĆI ulogu Instructa u savjetovanju osnivača i industrije te suradnji s njima na izgradnji i provedbi koordinirane europske strategije za ulaganja u infrastrukturu u području strukturne biologije,

SPORAZUMJELI SU SE KAKO SLIJEDI:

POGLAVLJE 1.

OPĆE ODREDBE

Članak 1.

Definicije

1. Za potrebe ovog Statuta sljedeći definirani pojmovi i izrazi imaju sljedeća značenja:

„Pristupni odbor” je tijelo osnovano kako bi upravljalo ocjenjivanjem prijedloga i zahtjeva potencijalnih korisnika za pristup alatima i uslugama koje pruža infrastruktura Instruct-ERIC-a.

„Opći forum centara” je neizvršno tijelo sa širokom zastupljenošću svih centara Instructa koje djeluje kao savjetodavno tijelo s ciljem utvrđivanja novih tema ili pitanja koji su relevantni za Instruct-ERIC te koje ima mogućnost iznijeti ih pred Izvršni odbor na razmatranje.

„Izvršni odbor” je glavni izvršni upravljački odbor Instruct-ERIC-a, kako je potpunije opisano u članku 16.

„Članovi osnivači” su članovi Instruct-ERIC-a na datum stupanja na snagu Provedbene odluke Komisije o osnivanju Instruct-ERIC-a.

„Zemlja domaćin” znači zemlja koja je domaćin čvorištu Instructa.

„Neovisni znanstveni savjetodavni odbor” ili „ISAB” je znanstveno i strateško savjetodavno tijelo za Vijeće Instructa (dalje u tekstu „Vijeće”), kako je potpunije opisano u članku 17.

„Aktivnosti Instructa” znači stavljanje na raspolaganje infrastrukture Instructa i transnacionalni pristup toj infrastrukturi te koordinacija tečajeva izobrazbe i radionica kako je opisano u članku 4.

„Centar/centri Instructa” znači raspoređene lokacije na kojima se izvršavaju aktivnosti povezane s Instructom; uglavnom omogućivanje pristupa infrastrukturi te doprinos stručnom znanju, podatkovnim uslugama, tehnologijama ili objektima, aktivnostima izobrazbe, umrežavanja i suradnje s Instruct-ERIC-om, kako je potpunije opisano u članku 15.

„Čvorište Instructa” je ured najužeg tima Instruct-ERIC-a nadležnog za koordinaciju operativnih aktivnosti Instructa, koji je na datum ovog Statuta smješten uglavnom (ali ne isključivo) u zemlji domaćinu, u zakonskom sjedištu Instruct-ERIC-a na Sveučilištu u Oxfordu u Ujedinjenoj Kraljevini. Čvorište sadržava, među ostalim, dijelove opisane u članku 19.

„Interni poslovnik” znači upravljačka i provedbena politika Instruct-ERIC-a kako ju je odobrilo Vijeće Instruct-ERIC-a (članak 13.).

„Međuvladina organizacija” znači one organizacije koje su osnovane s pravnom osobnošću u skladu s međunarodnim pravom te ih javna tijela države članice domaćina i članovi takvih organizacija priznaju kao takve, kako je utvrđeno u članku 23. stavku 1. Direktive 92/12/EEZ.

„Član” znači član Instruct-ERIC-a.

Članak 2.

Osnivanje Instruct-ERIC-a

1. Osniva se europska istraživačka infrastruktura pod nazivom „Integrirana strukturna biologija”, dalje u tekstu „Instruct”.

2. Instruct ima pravni oblik Konzorcija europskih istraživačkih infrastruktura (ERIC) koji je osnovan u okviru Uredbe ERIC (EZ) br. 723/2009 izmijenjene Uredbom Vijeća br. 1261/2013 i zove se „Instruct-ERIC”.

Članak 3.

Sjedište i radni jezik

1. Zakonsko sjedište Instruct-ERIC-a nalazi se u Oxfordu u Ujedinjenoj Kraljevini.

2. Radni je jezik Instruct-ERIC-a engleski.

Članak 4.

Ciljevi i aktivnosti

1. Cilj je Instruct-ERIC-a osnivanje raspoređene paneuropske istraživačke infrastrukture pod nazivom Instruct te upravljanje njome, a posebno:

(a) olakšavanje napretka u području integrativne strukturne stanične biologije,

(b) omogućivanje usmjerenog pristupa najsuvremenijim europskim objektima za strukturnu biologiju i stručnom znanju,

(c) daljnji razvoj tehnologije Instructa; te

(d) omogućivanje izobrazbe za integrativne tehnike u području strukturne biologije.

2. U tu svrhu Instruct-ERIC poduzima i koordinira niz aktivnosti uključujući, među ostalim:

(a) one koje nude centri Instructa, kao što su stavljanje na raspolaganje infrastrukture zajednici korisnika u području strukturne biologije te druge aktivnosti Instructa u području izobrazbe, umrežavanja i širenja podataka;

(b) uspostavu čvorišta Instructa koje ima središnju koordinacijsku ulogu za sve aktivnosti Instructa koje se nude preko centara Instructa i upravljanje njime;

(c) omogućivanje pristupa infrastrukturi u području strukturne biologije u centrima Instructa upotrebom internetskog portala Instructa u koji su ugrađeni istorazinska ocjena te izrada rasporeda za pristup koji je centar Instructa rezervirao za korisnike Instructa;

(d) koordinaciju tečajeva izobrazbe i radionica o tehnikama i metodama relevantnima u području strukturne stanične biologije koju obavlja čvorište Instructa, čime se omogućuje širenje stručnog znanja, poticanje razmjene te zajednički razvoj s industrijom;

(e) koordinaciju zajedničkih programa centara Instructa koju obavlja čvorište Instructa za potporu novim tehničkim i tehnološkim pristupima kojima se omogućuje bolja integracija svih tehnologija u području strukturne biologije;

(f) koordinaciju programa s poduzećima za razvoj inovativnih tehnologija u području strukturne biologije kojima se centrima Instructa omogućuje njihova učinkovita upotreba, a istraživačima iz akademske zajednice i industrije u Europi pristup njima;

(g) povezivanje zajednica u područjima strukturne, stanične i sistemske biologije koordinacijom zajedničkih aktivnosti uključujući sastanke, konferencije i radionice;

(h) sve druge povezane aktivnosti kojima se pomaže ojačati istraživanja u europskom istraživačkom prostoru.

3. Instruct-ERIC gradi i djeluje na nekomercijalnoj osnovi kako bi se i dalje poticale inovacije te prijenos znanja i tehnologije. Ograničene gospodarske aktivnosti mogu se obavljati pod uvjetom da su usko povezane s njegovom glavnom zadaćom te da ne ugrožavaju njezino ispunjavanje.

Članak 5.

Ocjenjivanje i financiranje Instruct-ERIC-a

1. Prethodna postignuća i buduće planove Instructa te učinkovitost Instruct-ERIC-a svakih se pet godina podvrgava formalnom ocjenjivanju u skladu s Prilogom 5. kako bi se pomoglo pri utvrđivanju vrijednosti i utjecaja zajedničkog ulaganja, razine i oblika budućih ulaganja te budućeg članstva.

2. Vijeće je nadležno za odobravanje zahtjeva i vremenski okvir za ocjenjivanje.

3. Direktor je nadležan za pripremu i podnošenje izvješća o ocjenjivanju na temelju informacija dobivenih od centara Instructa, Neovisnog znanstvenog savjetodavnog odbora (ISAB) i drugih, prema potrebi. Buduća ulaganja Instruct-ERIC-a i financijski doprinosi koji se zahtijevaju od članova, kako je propisano člankom 10., utvrđuju se u skladu s rezultatima tih ocjenjivanja te se određuju za razdoblje od pet godina i ne smiju se u međuvremenu povećavati bez jednoglasnog odobrenja Vijeća u skladu s člankom 13.

4. Vijeće utvrđuje vremenski okvir za ocjenjivanje tako da su rezultati članovima dostupni dovoljno unaprijed kako bi mogli odlučiti o svojem budućem članstvu prije nego što započne sljedeće petogodišnje razdoblje financiranja.

POGLAVLJE 2.

ČLANSTVO

Članak 6.

Članstvo

1. Sljedeći subjekti mogu postati članovi Instruct-ERIC-a kako je utvrđeno Uredbom Vijeća (EZ) br. 723/2009:

(a) države članice Europske unije („države članice”);

(b) zemlje pridružene Europskoj uniji („pridružene zemlje”);

(c) treće zemlje osim pridruženih zemalja („treće zemlje”);

(d) međuvladine organizacije.

Uvjeti za primanje članova i promatrača navedeni su u članku 7.

2. Među članovima Instruct-ERIC-a najmanje su jedna država članica i dvije druge zemlje koje su države članice ili pridružene zemlje. Ostale države članice, pridružene zemlje, treće zemlje osim pridruženih zemalja i međuvladine organizacije mogu se pridružiti u bilo kojem trenutku u skladu s postupcima iz članka 7.

3. Države članice i pridružene zemlje zajedno imaju većinu glasačkih prava u Vijeću, u skladu s izmjenama Uredbe Vijeća (EZ) br. 723/2009 i članka 13. Statuta. Članovi, promatrači i subjekti koji ih predstavljaju navedeni su u Prilogu 1.

Članak 7.

Primanje članova i promatrača

1. Države članice i pridružene zemlje, treće zemlje osim pridruženih zemalja i međuvladine organizacije mogu u bilo kojem trenutku pod jednakim uvjetima podnijeti zahtjev za članstvo u Instruct-ERIC-u. Uvjeti za primanje novih članova su sljedeći:

(a) podnositelji zahtjeva za članstvo podnose pisani zahtjev predsjedniku Vijeća;

(b) u zahtjevu za članstvo opisuje se kako će podnositelj zahtjeva doprinijeti ciljevima i zadacima Instruct-ERIC-a opisanima u članku 4. te kako će ispunjavati obveze opisane u poglavlju 10.;

(c) za primanje novih članova potrebno je odobrenje Vijeća u skladu s člankom 13.; te

(d) članovi se obvezuju na najmanje pet godina minimalnog razdoblja članstva u Instruct-ERIC-u.

2. Subjekti navedeni u članku 6. koji žele doprinositi Instruct-ERIC-u, ali još ne mogu postati članovi, mogu podnijeti zahtjev za status promatrača. Uvjeti za primanje promatrača su sljedeći:

(a) promatrači se primaju na razdoblje od dvije godine. Promatrač može podnijeti zahtjev za jednogodišnje produljenje statusa promatrača;

(b) kandidati za status promatrača podnose pisani zahtjev predsjedniku Vijeća. U zahtjevu navode vremenski okvir i ključne korake predviđene za članstvo. Promatrači u bilo kojem trenutku mogu podnijeti zahtjev za članstvo.

Članak 8.

Istupanje člana ili promatrača

1. Član može istupiti iz Instruct-ERIC-a u bilo kojem trenutku pod uvjetom da najmanje šest mjeseci unaprijed uputi pisanu obavijest Vijeću te nakon najmanje dvije godine članstva. Ako se obavijest dostavi do 30. lipnja u godini, istupanje stupa na snagu na kraju financijske godine u kojoj je obavijest dana, odnosno 31. prosinca. Ako se obavijest dostavi nakon 30. lipnja, član je dužan podmiriti naknade za članstvo i doprinositi aktivnostima Instruct-ERIC-a dok istupanje ne stupi na snagu 31. prosinca naredne godine. Po završetku članstva, nikakve daljnje naknade za članstvo neće se naplaćivati.

2. Član koji istupi nastavlja doprinositi aktivnostima i proračunu Instruct-ERIC-a dok istupanje ne stupi na snagu. Prije istupanja trebalo bi utvrditi svu imovinu člana koji istupa kupljenu u okviru Instruct-ERIC-a, odrediti njezino vlasništvo te je, prema potrebi, vratiti čvorištu Instructa.

3. Članovi koji istupe nemaju pravo na povrat ili nadoknadu uplaćenih doprinosa te ne mogu polagati pravo na imovinu Instruct-ERIC-a.

4. Promatrač može u svakom trenutku istupiti u obliku pisane obavijesti Vijeću.

Članak 9.

Prestanak članstva ili statusa promatrača

1. Vijeće ima ovlast članu prekinuti članstvo ako su ispunjeni sljedeći uvjeti u skladu s člankom 13.:

(a) član ozbiljno krši jednu ili više obveza iz ovog Statuta; te

(b) član u roku od šest mjeseci od primitka obavijesti to kršenje nije ispravio.

2. Članu se pruža prilika da iznese svoje stajalište Vijeću prije nego što se donese odluka. Član kojemu prestane članstvo nastavlja doprinositi aktivnostima Instruct-ERIC-a i proračunu Instruct-ERIC-a dok istupanje ne stupi na snagu.

3. Nakon donošenja odluke o prestanku članstva, članovi nemaju pravo na povrat ili nadoknadu uplaćenih doprinosa te ne mogu polagati pravo na imovinu Instruct-ERIC-a.

4. Vijeće može prekinuti sudjelovanje promatrača u Vijeću u bilo kojem trenutku u obliku pisane obavijesti ako promatrač više nije posvećen ciljevima Instruct-ERIC-a kako je utvrđeno Statutom.

POGLAVLJE 3.

PRAVA I OBVEZE ČLANOVA I PROMATRAČA

Članak 10.

Članovi

1. Prava članova obuhvaćaju:

(a) pravo sudjelovanja i glasovanja u Vijeću kako je utvrđeno u članku 13.;

(b) pristup infrastrukturi u centrima Instructa podložan postupku odobravanja pristupa, tečajeve izobrazbe i radionice te druge aktivnosti; te

(c) upotrebu brenda Instruct-ERIC-a u skladu s dogovorenim smjernicama za brend.

2. Svaki član:

(a) plaća godišnji doprinos za članstvo kako je utvrđeno u Prilogu 2. ili izračunano bilo kakvim drugim mehanizmom koji je Vijeće odobrilo u skladu s člankom 13.;

(b) imenuje najviše dva predstavnika koji će zastupati člana u Vijeću;

(c) daje svojim predstavnicima punu ovlast za glasovanje o svim pitanjima pokrenutima na sjednicama Vijeća i uvrštenima u dnevni red, podložno načelu o jednom glasu po članu;

(d) poduzima sve što može za pružanje potpore centru Instructa kojem je domaćin, podložno unutarnjoj reviziji i postupcima ulaganja, kako bi se omogućilo da razriješi svoje obveze kako je utvrđeno prilikom imenovanja. Te se obveze detaljno navode u Sporazumu o razini pružanja usluga između ustanove domaćina centra Instructa i Instruct-ERIC-a;

(e) uvažava očekivanja da bi članovi trebali biti domaćini centrima Instructa u skladu s Prilogom 3. „Kriteriji za ocjenjivanje centara Instructa” i kako je utvrđeno u članku 15.; te

(f) donosi usklađene norme za razvoj nacionalnih resursa i alata te njihovu uporabu.

Članak 11.

Promatrači

1. Prava promatrača obuhvaćaju:

(a) zaprimanje dokumenata Vijeća, sudjelovanje i pravo na riječ na sjednicama Vijeća, bez prava glasa;

(b) mogućnost imenovanja najviše dva predstavnika koji mogu zastupati promatrača u Vijeću;

(c) promatrači mogu podnijeti zahtjev za pristup Instruct-ERIC-u na istoj osnovi kao i korisnici koji nisu članovi Instruct-ERIC-a kako je utvrđeno u članku 25. stavku 5.

Članak 12.

Treće strane

Kako bi se potaknuo razvoj i provedba inovativnih infrastruktura u području strukturne biologije, Instruct-ERIC uspostavlja veze s trećim stranama koje nude specijalizirano stručno znanje ili iskustvo. Partnerstva će se temeljiti na sporazumima kojima se utvrđuju pružanje i ostvarivanje dogovorenih poslova ili usluga.

POGLAVLJE 4.

UPRAVLJANJE AKTIVNOSTIMA INSTRUCT-ERIC-a I NJIHOVO IZVRŠAVANJE

Članak 13.

Vijeće

1. Vijeće je u skladu s odredbama ovog Statuta nadležno za sveobuhvatno usmjeravanje i nadzor Instruct-ERIC-a. Vijeće se sastoji od predstavnika članova (članak 6.). Svaki član ima jedan glas pri čemu je svaki glas jednakovrijedan, podložno članku 13. stavku 5. Za članove koji su odsutni ili suzdržani pri glasovanju smatra se da nisu glasovali.

2. Promatrači koji sudjeluju na sjednicama Vijeća nemaju pravo glasa.

3. Predsjednik saziva Vijeće najmanje dvaput u kalendarskoj godini ili u bilo kojem trenutku na zahtjev najmanje tri člana.

4. Ako je na sjednici Vijeća nazočno najmanje dvije trećine članova, postoji kvorum te Vijeće poduzima sve što se može za postizanje konsenzusa.

5. Države članice i pridružene zemlje u svakom trenutku zajedno imaju većinu glasačkih prava u Vijeću. Ako u bilo kojem trenutku čine manje od polovine članova koji su prisutni i glasuju, države članice ili pridružene zemlje zajedno imaju 51 % glasačkih prava Instruct-ERIC-a pri čemu se ta glasačka prava ravnomjerno raspoređuju među tim članovima. Ostatak glasačkih prava ravnomjerno se raspoređuje među ostalim članovima koji su nazočni i glasuju, a nisu države članice ili pridružene zemlje. Ako u bilo kojem trenutku do toga dođe, onda se u članku 13. stavku 1. upućivanje na jedan glas odnosi na glasačka prava koja taj član koristi u skladu s člankom 13. stavkom 5.

6. Za sljedeće odluke potrebno je jednoglasno odobrenje članova koji su prisutni i glasuju:

(a) promjene modela za izračun financijskih doprinosa koji se zahtijevaju od članova te odobrenje doprinosa u naravi od članova za potporu osoblju u čvorištu Instructa kako je opisano u Prilogu 2.;

(b) podložno zahtjevima iz članka 11. Uredbe (EZ) br. 723/2009, prijedloge izmjena Statuta Instruct-ERIC-a te podnošenje Europskoj komisiji na odobrenje;

(c) promjene financijskih doprinosa koji se zahtijevaju od članova izvan razdoblja utvrđenog u članku 5.;

(d) utvrđivanje doprinosa međuvladinih organizacija, u skladu s Prilogom 2.

7. Za sljedeće odluke potrebno je odobrenje dvotrećinskom većinom članova koji su prisutni i glasuju, podložno zahtjevima utvrđenima u članku 13. stavku 5.:

(a) izbor predsjednika među predstavnicima članova s pravom glasa nakon podnošenja prijedloga;

(b) imenovanje i razrješenje direktora;

(c) primanje novih članova i promatrača;

(d) isključenje članova i promatrača u skladu s člankom 9.;

(e) priznavanje ili ukidanje statusa centara Instructa u skladu s kriterijima opisanima u Prilogu 3. ovom Statutu;

(f) likvidaciju Instruct-ERIC-a u skladu s člankom 30.;

(g) donošenje i, prema potrebi, izmjenu internog poslovnika za rukovođenje upravljačkim tijelima, podređenim odborima i radnim skupinama Instruct-ERIC-a.

8. Za sve ostale odluke potrebno je odobrenje običnom većinom članova koji su prisutni i glasuju, podložno zahtjevu utvrđenom u članku 13. stavku 5. Kako bi se izbjegla svaka sumnja, obična većina znači više od polovine glasova članova koji su prisutni i glasuju.

Članak 14.

Direktor

1. Direktora imenuje Vijeće nakon otvorenog natječaja te ga ono može i smijeniti u skladu s člankom 13. Odabir za imenovanje vrši se na temelju postupka utvrđenog u Prilogu 4.

2. Direktor je pravni zastupnik Instruct-ERIC-a kako je propisano člankom 12. Uredbe ERIC (EZ) br. 723/2009 i ima ovlasti za sklapanje ugovora i provođenje ostalih pravnih i administrativnih postupaka, prema potrebi, u skladu s odlukama Vijeća. Direktor je smješten u čvorištu Instructa i obavlja svakodnevno upravljanje Instruct-ERIC-om uključujući upravljanje osobljem čvorišta. Direktor je nadležan za provedbu odluka Vijeća te mu podnosi izvješće.

3. Mandat direktora traje pet godina i može se nakon dogovora u Vijeću produljiti za dodatno razdoblje od pet godina koje je podložno svakom zakonitom ranijem raskidu od strane Vijeća.

4. Direktor je nadležan za razvoj strategije te iznosi prijedloge Vijeću na temelju informacija dobivenih od Neovisnog znanstvenog savjetodavnog odbora (ISAB), centara Instructa, Općeg foruma centara te iz svih drugih primjerenih izvora. Direktor je nadležan za pripremu i podnošenje potpunog izvješća o prethodnim postignućima i budućim planovima kako bi se pomoglo u priopćavanju podataka o sveukupnoj kvaliteti, učinku i produktivnosti ulaganja u Instruct-ERIC te članovima u donošenju odluke o daljnjoj potpori aktivnostima za sljedećih pet godina.

5. Direktor je nadležan za pronalaženje dodatnih izvora financiranja kako bi se poduprle aktivnosti Instruct-ERIC-a, unutar okvira ograničenih gospodarskih aktivnosti opisanih u članku 4.

6. Direktor imenuje osoblje čvorišta Instructa.

7. U slučaju nepopunjenosti radnog mjesta direktora predsjednik Vijeća predstavlja Instruct-ERIC u građanskim postupcima. U tom slučaju Vijeće može do imenovanja novog direktora na tu funkciju imenovati osobu čije ovlasti i nadležnosti ono utvrđuje.

Članak 15.

Centri Instructa i Opći forum centara

1. Centri Instructa smješteni su unutar državnog područja člana ili pravnog subjekta za međuvladine organizacije te stavljaju na raspolaganje infrastrukturu i stručno znanje kako bi se pružila potpora zadacima i aktivnostima Instruct-ERIC-a.

2. Nove centre Instructa odabire Vijeće na temelju neovisne istorazinske ocjene primjenom kriterija koje je utvrdilo Vijeće kako je predviđeno u Prilogu 3.

3. Centri Instructa ocjenjuju se najmanje jedanput tijekom svakog petogodišnjeg razdoblja na temelju neovisne istorazinske ocjene uz doprinos ISAB-a u odnosu na kriterije i ključne pokazatelje uspješnosti koje je ustanovilo Vijeće, koji se ažuriraju svakih pet godina kako je predviđeno u Prilogu 3.

4. Osoblje iz centara Instructa koje je koordinator centra Instructa imenovao da predstavlja aktivnosti pristupa, izobrazbe i umrežavanja okuplja se u okviru Općeg foruma centara. Opći forum centara predstavlja platformu u okviru koje centri raspravljaju o tekućim pitanjima te pružaju savjete Izvršnom odboru Instructa i Vijeću o razvoju i ostvarivanju aktivnosti Instructa. Opći forum centara nema izvršnih ovlasti.

5. Opći forum centara sastaje se najmanje jedanput godišnje na zahtjev Izvršnog odbora.

Članak 16.

Izvršni odbor

1. Vijeće imenuje Izvršni odbor koji pomaže direktoru u izvršavanju njegovih dužnosti.

2. Izvršni odbor sastoji se od najviše deset pojedinaca iz centara Instructa te njime predsjeda direktor. Vijeće poziva članove i Opći forum centara na podnošenje prijedloga za najviše dva zastupnika iz njihovih centara Instructa. Imenovanja provodi Vijeće na mandat od dvije godine koji je moguće jednom produljiti za dodatno razdoblje od dvije godine, podložno ranijem zakonitom raskidu. Vijeće osigurava da su u članstvu Izvršnog odbora centri ravnomjerno zastupljeni.

3. Direktor saziva sve sjednice Izvršnog odbora te njima predsjedava. Izvršni odbor svake godine zasjeda barem jednom svaka tri mjeseca. Sjednice se mogu održavati osobnim prisustvom, telefonom ili bilo kojim drugim praktičnim sredstvima koja unaprijed odredi direktor. Datumi sjednica utvrđuju se i objavljuju unaprijed za svaku nadolazeću operativnu godinu, obično najmanje dva tjedna unaprijed. Direktor zadužuje Izvršni odbor da omogući ostvarivanje aktivnosti Instruct-ERIC-a, kako je utvrdilo Vijeće.

4. Direktor zadužuje Izvršni odbor da izvršava sve opće poslove uključujući sastavljanje prijedloga za Vijeće, uspostavljanje i izmjenu godišnjih planova rada koji se odnose na Instruct-ERIC i osiguravanje dosljednosti, usklađenosti i stabilnosti infrastrukturnih usluga.

5. Izvršni odbor nadležan je i za:

(a) pružanje informacija direktoru o ispunjavanju ciljeva politike Instruct-ERIC-a i provedbi planova za njihovo ostvarivanje;

(b) praćenje sastava savjetodavnih odbora. Imenovanja u savjetodavne odbore prihvaća Vijeće u skladu s člankom 13.;

(c) pružanje informacija o uspješnosti čvorišta Instructa;

(d) sazivanje sastanaka s vanjskim stranama, foruma i konferencija te primanje predstavnika posebnih interesnih skupina prema potrebi da bi se pomoglo ostvarivanju njegove uloge u potpori direktoru i njegovu izvješćivanju;

(e) pripremanje izvješća za direktora i bilo koje drugo tijelo ili organizaciju kako je propisano ili zadano;

(f) pronalaženje mogućnosti financiranja putem poziva na podnošenje prijedloga kako bi se koordiniralo centre Instructa za pripremu prijedloga koje treba podnijeti te

(g) provedbu projekata Instructa koji se financiraju izvan Instruct-ERIC-a, u skladu su sa strateškim ciljevima Instructa te ih podupire jedan ili više centara Instructa. Za projekte koji bi se mogli udaljiti od osnovnih aktivnosti potrebno je odobrenje Vijeća.

Članak 17.

Neovisni znanstveni savjetodavni odbor

1. ISAB se osniva kako bi savjetovao Vijeće o znanstvenim i strateškim pitanjima relevantnima za Instruct-ERIC. ISAB ocjenjuje uspješnost centara Instructa kako bi Vijeću Instructa dao preporuke za priznavanje ili ukidanje statusa centra Instructa istraživačkim objektima te ga savjetovao o napretku i budućim strateškim i znanstvenim ciljevima, potrebama i prilikama, uzimajući u obzir globalni kontekst.

2. ISAB se sastoji od najmanje pet do najviše osam znanstvenih i tehničkih stručnjaka koje imenuje Vijeće. ISAB bira predsjednika među svojim članovima jednostavnom većinom. Mandat imenovanog predsjednika automatski se produljuje tako da on taj mandat u toj funkciji može dovršiti. Članovi ISAB-a, obično stručnjaci iz zemalja izvan Europe, ne uključuju se izravno u upravljanje Instruct-ERIC-om. Direktor može Vijeću predložiti članove ISAB-a. Svaki potencijalni sukob interesa trebalo bi prijaviti prije nego što Vijeće razmotri prijedlog. Članovi ISAB-a imenuju se na mandat od tri godine koji je moguće jednom produljiti za razdoblje od jedne do tri godine. Od članova ISAB-a zahtijeva se da potpišu ugovor o povjerljivosti podataka najkasnije trideset dana nakon njihova imenovanja ili prije nego što dođe do razmjene ikakvih povjerljivih informacija, ovisno što prije nastupi.

3. ISAB se sastaje barem jednom godišnje kako bi se procijenio sveukupni znanstveni i strateški napredak Instruct-ERIC-a u odnosu na njegovu znanstvenu viziju i ostale izazove.

4. Instruct-ERIC članovima ISAB-a nadoknađuje razumne troškove putovanja i smještaja, kako je naložilo Vijeće.

Članak 18.

Skupine Instructa

1. Vijeće može osnovati dodatne odbore, radne skupine i savjetodavne odbore, ako to smatra potrebnim, te utvrditi njihove zadatke i ovlasti.

Članak 19.

Čvorište i osoblje Instructa

1. Čvorište Instructa središnji je upravljački ured za svakodnevne djelatnosti Instruct-ERIC-a. Ono pruža potporu svakodnevnom upravljanju Instruct-ERIC-om, uključujući pomaganje Vijeću. Direktor ga osniva i upravlja njime kako je predviđeno u članku 14.

2. Čvorište Instructa:

(a) obavlja potrebno svakodnevno administrativno i financijsko upravljanje te posredstvom direktora izvješćuje Vijeće o aktivnostima;

(b) koordinira na središnjoj razini aktivnosti Instruct-ERIC-a koje obavljaju centri Instructa te im stavlja na raspolaganje pomoćne resurse kako je primjenjivo;

(c) dalje razvija, ažurira i održava organizaciju, postupke, dokumentaciju i komunikaciju u pogledu infrastrukture te osigurava da Instruct-ERIC održava kapacitet za učinkovito pružanje visokokvalitetnih usluga i aktivnosti.

3. Podložno odobrenju Vijeća, osoblje centara Instructa može se uputiti u čvorište Instruct-ERIC-a kako bi se stvorila funkcionalna poveznica između čvorišta Instructa i centara Instructa.

POGLAVLJE 5.

FINANCIJE

Članak 20.

Proračunska načela i financijski izvještaji

1. Financijska godina Instruct-ERIC-a je kalendarska godina.

2. Direktor Vijeću podnosi godišnja predviđanja i rashode iskazane u odnosu na predviđanja unutar proračuna za svaku financijsku godinu.

3. Financijske izvještaje Instruct-ERIC-a revidira neovisno revizorsko tijelo u skladu s mjerodavnim zakonima i propisima. Revizijska izvješća podnose se Vijeću zajedno s izvješćem o aktivnostima Instruct-ERIC-a i financijskom upravljanju njime.

4. Instruct-ERIC djeluje u skladu s načelima dobrog financijskog upravljanja i podliježe zahtjevima mjerodavnog prava u vezi s pripremom, podnošenjem, revizijom i objavljivanjem financijskih izvještaja.

5. U Instruct-ERIC-u troškovi i prihodi svih gospodarskih aktivnosti knjiže se zasebno.

Članak 21.

Odgovornost

1. Instruct-ERIC odgovara za svoje dugove.

2. Članovi ne snose zajedničku odgovornost za dugove Instruct-ERIC-a.

3. Financijska odgovornost svakog člana Instruct-ERIC-a za dugovanja i obveze ograničava se na njegove odgovarajuće doprinose Instruct-ERIC-u kako je utvrđeno u Prilogu 2.

4. Instruct-ERIC poduzima odgovarajuće mjere osiguranja za pokriće specifičnih rizika za izgradnju i djelovanje Instruct-ERIC-a.

POGLAVLJE 6.

IZVJEŠĆIVANJE KOMISIJE

Članak 22.

Izvješćivanje Komisije

1. Instruct-ERIC priprema godišnje izvješće o radu koje posebno sadržava znanstvene, operativne i financijske aspekte njegovih aktivnosti. Izvješće priprema direktor uz pomoć Izvršnog odbora, Vijeće ga odobrava te ga šalje Komisiji i nadležnim tijelima javne vlasti u roku od šest mjeseci nakon završetka financijske godine na koju se izvješće odnosi. Nakon odobrenja izvješće postaje javno dostupno na internetskim stranicama Instruct-ERIC-a.

2. Instruct-ERIC izvješćuje Komisiju o svim okolnostima koje bi mogle ozbiljno ugroziti ostvarenje zadataka Instruct-ERIC-a ili ometati Instruct-ERIC u ispunjavanju zahtjeva utvrđenih Uredbom ERIC.

POGLAVLJE 7.

POLITIKE

Članak 23.

Općenito

1. Instruct-ERIC održava i ažurira politike koje obuhvaćaju različite postupke i procese povezane s djelatnostima Instruct-ERIC-a u skladu s člankom 10. Uredbe (EZ) br. 723/2009. Dokumenti o politikama drže se u čvorištu Instructa te se javno objavljuju na internetskim stranicama Instruct-ERIC-a.

Članak 24.

Politika javne nabave i oslobođenje od plaćanja poreza

1. Vijeće odobrava detaljna pravila o postupcima javne nabave i kriterijima koje je Instruct-ERIC obvezan slijediti. U politici javne nabave moraju se poštovati načela transparentnosti, proporcionalnosti, uzajamnog priznavanja, jednakog postupanja i nediskriminacije.

2. Izuzeća od PDV-a i trošarina na temelju Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1) i u skladu s Provedbenom uredbom Vijeća (EU) br. 282/2011 od 15. ožujka 2011. o utvrđivanju provedbenih mjera za Direktivu 2006/112/EZ o zajedničkom sustavu poreza na dodanu vrijednost (2) te na temelju Direktive Vijeća 2008/118/EZ od 16. prosinca 2008. o općim aranžmanima za trošarine i o stavljanju izvan snage Direktive 92/12/EEZ (3) ograničavaju se na kupnju robe i usluga koju obave Instruct-ERIC i članovi Instruct-ERIC-a za službenu i isključivu upotrebu Instruct-ERIC-a te koja se obavlja isključivo za negospodarske aktivnosti Instruct-ERIC-a u skladu s njegovim aktivnostima. Izuzeća od PDV-a i trošarina ograničavaju se na kupnje u vrijednosti većoj od 300 EUR.

Članak 25.

Politika pristupa

1. Svaki član koji je domaćin jednom ili više centara Instructa osigurava uspješnom podnositelju/uspješnim podnositeljima zahtjeva pristup infrastrukturi, podložno postupku odobravanja pristupa. Svaki centar Instructa utvrđuje dio svojeg infrastrukturnog kapaciteta koji se stavlja na raspolaganje projektima kojima je odobren pristup u okviru Instructa. Odobrenje prijedloga za pristup Instruct-ERIC-u dodjeljuje Pristupni odbor na temelju međunarodne stručne ocjene koja se prvenstveno vodi znanstvenom izvrsnošću te uzima u obzir i tehničku i operativnu izvedivost.

2. Omogućivanje usluga pristupa nadzire direktor uzimajući u obzir:

(a) znanstvenu (stručnu) ocjenu projekta;

(b) logističku procjenu koju provode centar ili centri Instructa uključeni u tehničku izvedivost projekta, očekivani vremenski okvir i izradu rasporeda rada u centru; te

(c) sredstva, financijska i u naravi, koja su centar Instructa i čvorište Instructa stavili na raspolaganje za potporu traženom pristupu, posebno mogućnost pristupa Instructu u traženom centru Instructa, te dostatna financijska sredstva za središnji pristup kojim upravlja čvorište Instructa.

3. Instruct-ERIC prihvaća prijedloge za pristup infrastrukturi Instruct-ERIC-a od svih korisnika.

4. Instruct-ERIC osigurava da otvoreni pristup za istraživače iz ustanova u državama koje su članovi uključuje pristup podacima, alatima i uslugama koje nude centri Instructa. Korisnici iz država i organizacija koje su članovi imaju se pravo prijaviti za pristup infrastrukturi, tečajeve izobrazbe, radionice, sudjelovanje na konferencijama koje financira Instruct-ERIC ili za bilo koju drugu aktivnost koju Instruct-ERIC nudi ili podupire. Pristupom podacima i alatima upravlja se putem politika Instruct-ERIC-a u pogledu upravljanja podacima i bioloških pripravaka te u slučaju suradnje dogovorom svih korisnika, kako je utvrđeno u članku 27.

5. Korisnici iz država i organizacija koje nisu članovi mogu podnijeti zahtjev za pristup upotrebom sustava prijedloga. Za akademsko i pretkonkurentsko istraživanje naplaćivat će se akademska naknada za pristup. Akademske naknade mogu se naplaćivati i nekomercijalnim korisnicima koji traže pristup preko međuvladine organizacije i ne nalaze se u jednoj od država koje su članovi.

6. Korisnicima koji traže pristup infrastrukturi Instructa u svrhu istraživanja koje podliježe zahtjevima povjerljivosti naplaćuje se komercijalna naknada za pristup. U tom će slučaju podaci koji proizlaze iz pristupa pripadati korisniku te ih on nije obvezan prikazati ili objaviti.

7. Prednost pristupa uvijek se daje članovima.

8. Korisnici infrastrukture Instruct-ERIC-a u svrhu istraživanja koje ne podliježe zahtjevima povjerljivosti pristaju objaviti podatke koji proizlaze iz pristupa te ih učiniti javno dostupnima.

Članak 26.

Politika širenja podataka

1. Instruct-ERIC olakšava istraživanja i općenito potiče slobodan pristup podacima istraživanja koliko je to moguće. Neovisno o tom načelu Instruct-ERIC promiče visokokvalitetno istraživanje i podupire kulturu „najbolje prakse” u okviru aktivnosti izobrazbe.

2. Instruct-ERIC općenito potiče istraživače da rezultate svojih istraživanja učine dostupnima javnosti i traži od svih korisnika da na odgovarajući način zahvale Instruct-ERIC-u.

3. U okviru politike širenja podataka opisuju se različite ciljne skupine te se Instruct-ERIC služi s više kanala kako bi dopro do ciljne publike, primjerice internetskim portalima, biltenima, radionicama, sudjelovanjem na konferencijama, člancima u časopisima, dnevnim novinama i društvenim mrežama.

4. U publikacijama koje proizlaze iz aktivnosti koje podupire Instruct-ERIC trebalo bi zahvaliti za potporu koju pruža osoblje i upotrebu eksperimentalnih resursa Instruct-ERIC-a.

Članak 27.

Politike u pogledu upravljanja podacima, zaštite prava intelektualnog vlasništva i bioloških pripravaka

1. Općenito se prednost daje načelima otvorenog izvora i otvorenog pristupa.

2. Svi podaci nastali kao rezultat aktivnosti Instruct-ERIC-a trebali bi prvenstveno ostati u vlasništvu znanstvenika koji ih je proizveo ili ustanove koja ga zapošljava. Podložno već postojećim obvezama, uključujući prema različitim tijelima, agencijama za dodjelu bespovratnih sredstava ili ostalim trećim stranama, korisnici infrastrukture Instructa mogu zahtijevati da sporazumi o zaštiti prava intelektualnog vlasništva stupe na snagu prije nego što oni započnu s radom. Za zaštitu prava intelektualnog vlasništva korisnika nadležni su isključivo korisnici.

3. U slučajevima omogućivanja pristupa infrastrukturi Instruct-ERIC-a za zajedničke projekte korisnici postižu sporazum o zajedničkom vlasništvu nad eksperimentalnim podacima ili materijalima prije nego što započnu s radom na pristupu. Za zaštitu prava zajedničkog intelektualnog vlasništva svih korisnika koji surađuju nadležni su korisnici.

4. Instruct-ERIC daje smjernice, u obliku svojih politika u pogledu upravljanja podacima i bioloških pripravaka, korisnicima infrastrukture Instruct-ERIC-a kako bi se osiguralo da se istraživanja koja se provode upotrebom materijala koje je Instruct-ERIC stavio na raspolaganje provode u okviru kojim se priznaju prava vlasnika podataka i privatnost pojedinaca, u mjeri primjenjivoj u skladu sa zakonima i propisima zemlje domaćina, te se vlasništvo nad podacima i alatima nastalima kao rezultat aktivnosti Instruct-ERIC-a mora jasno definirati.

5. Instruct-ERIC osigurava suglasnost korisnika s uvjetima kojima se uređuje pristup i postojanje odgovarajućih mjera sigurnosti u pogledu interne pohrane podataka i rukovanja njima.

6. Vijeće utvrđuje postupak za ispitivanje navodnih kršenja sigurnosti, otkrivanja povjerljivih podataka te ostalih etičkih pitanja u vezi s podacima istraživanja.

7. Svaka inovacija s obzirom na eksperimentalnu tehnologiju te koja proizlazi iz upotrebe objekta za aktivnosti Instructa ostaje u potpunosti u vlasništvu objekta domaćina pod uvjetom da se on obveže ponuditi to novo potencijalno poboljšanje svojih eksperimentalnih kapaciteta svakom budućem korisniku. Ako je korisnik imao važnu ulogu u razvoju, strane bi trebale postići sporazum o zajedničkoj akreditaciji rada koji bi se mogao iskorištavati.

Članak 28.

Politika zapošljavanja

1. Instruct-ERIC može zapošljavati osoblje koje imenuje i razrješava direktor.

2. Vijeće odobrava plan osoblja koji je pripremio direktor istodobno s planom rada.

3. Direktor Vijeću unaprijed dostavlja informacije o slobodnim radnim mjestima i planu osoblja. Vijeće donosi odluku o tome za koja je radna mjesta potrebno njegovo odobrenje s obzirom na odabrane kandidate.

4. Postupci odabira za radna mjesta za osoblje Instruct-ERIC-a su transparentni i nediskriminirajući te se njima poštuju jednake mogućnosti zapošljavanja i pozitivne mjere u skladu s važećim zakonima o radu. Kada se nude ugovori o radu, oni su u skladu sa zakonima zemlje u kojoj se osoblje zapošljava.

POGLAVLJE 8.

TRAJANJE, LIKVIDACIJA, SPOROVI, ODREDBE O OSNIVANJU

Članak 29.

Trajanje

1. Instruct-ERIC osniva se na neodređeno vrijeme. Može ga se likvidirati u skladu s člankom 30.

Članak 30.

Likvidacija

1. Likvidacija Instruct-ERIC-a provodi se na temelju odluke Vijeća u skladu s člankom 13.

2. Bez nepotrebnog odlaganja i u svakom slučaju u roku od deset dana nakon donošenja odluke o likvidaciji Instruct-ERIC-a te potom o zatvaranju Instruct-ERIC-a, Instruct-ERIC obavješćuje Europsku komisiju o toj odluci.

3. Imovina preostala nakon plaćanja dugova Instruct-ERIC-a raspoređuje se članovima razmjerno njihovim ukupnim godišnjim novčanim doprinosima Instruct-ERIC-u. Obveze koje preostanu nakon likvidacije, uključujući imovinu Instruct-ERIC-a, raspoređuju se među članovima u razmjeru s njihovim ukupnim godišnjim novčanim doprinosima Instruct ERIC-u te ne premašuju iznos od jednog godišnjeg doprinosa.

4. Instruct-ERIC prestaje postojati na dan kada Europska komisija objavi odgovarajuću obavijest u Službenom listu Europske unije.

Članak 31.

Mjerodavno pravo

1. Instruct-ERIC podliježe, poredano prema pravnoj snazi:

(a) pravu Europske unije, posebice Uredbi ERIC i odlukama iz članka 6. stavka 1. i članka 11. stavka 1. Uredbe;

(b) pravu zemlje domaćina ako pitanje nije uređeno (ili je tek djelomično uređeno) pravom Europske unije; te

(c) ovom Statutu i njegovim provedbenim pravilima.

Članak 32.

Sporovi

1. Članovi se, što je više moguće, trude na prijateljski način riješiti svaki spor koji može nastati zbog tumačenja ili primjene Statuta.

2. Sud Europske unije nadležan je za sudske sporove između članova u vezi s Instruct-ERIC-om, između članova i Instruct-ERIC-a te za svaki spor u kojemu je EU stranka.

Članak 33.

Statut

1. Statut se redovito ažurira i javno je dostupan na internetskim stranicama Instruct-ERIC-a i u njegovu zakonskom sjedištu.

2. Svaka izmjena Statuta donosi se jednoglasnom odlukom Vijeća u skladu s člankom 13. te podliježe odredbama utvrđenima u članku 11. Uredbe (EZ) br. 723/2009 i postupku koji se primijenio pri njegovu donošenju.

Članak 34.

Odredbe o osnivanju

1. Zemlja domaćin saziva osnivačku sjednicu Vijeća što je prije moguće, a najkasnije u roku od 45 kalendarskih dana nakon stupanja na snagu odluke Komisije o osnivanju Instruct-ERIC-a.

2. Zemlja domaćin obavješćuje članove osnivače o svim posebnim hitnim pravnim mjerama koje je potrebno poduzeti u ime Instruct-ERIC-a prije održavanja osnivačke sjednice. Ako ni jedan član osnivač ne podnese prigovor u roku od pet radnih dana od primanja obavijesti, pravnu mjeru poduzima osoba koju je za to propisno ovlastila zemlja domaćin.

(1) Članak 143. stavak 1. točka (g) i članak 151. stavak 1. točka (b) (SL L 347, 11.12.2006., str. 1.).

(2) Članci 50. i 51. (SL L 77, 23.3.2011., str. 1.).

(3) SL L 9, 14.1.2009., str. 12.

PRILOG 1. Popis članova i promatrača U Prilogu su navedeni članovi i promatrači te tijela koja ih predstavljaju. Prilog 1. ažurira direktor nakon opoziva ili istupanja ili nakon primanja članova ili promatrača. Članovi Zemlja ili međuvladina organizacija Službeno predstavničko tijelo ili tijela Kraljevina Belgija Belgijski savezni ured za politiku u području znanosti (BELSPO) Češka Republika Ministarstvo obrazovanja, mladih i sporta (MSMT) Kraljevina Danska Danska agencija za znanost, tehnologiju i inovacije (DASTI) Francuska Republika Ministère de l’Éducation nationale de l’enseignement supérieur et de la recherché (MENESR) Država Izrael Ministarstvo znanosti, tehnologije i svemira (MOST) Talijanska Republika Ministarstvo obrazovanja, sveučilišta i istraživanja (MIUR) Kraljevina Nizozemska Nizozemska organizacija za znanstvena istraživanja (NWO) Portugalska Republika Instituto de Tecnologia Química e Biológica da Universidade Nova de Lisboa (ITQB-UNL) Slovačka Republika Ministarstvo obrazovanja, znanosti, istraživanja i sporta Ujedinjena Kraljevina Velike Britanije i Sjeverne Irske Medical Research Council UK (MRC UK)

Promatrači Zemlja ili međuvladina organizacija Službeno predstavničko tijelo/Službena predstavnička tijela Helenska Republika Grčko glavno tajništvo za istraživanje i tehnologiju (GSRT) Kraljevina Španjolska Ministerio de Economia y Competitividad (MINECO) Kraljevina Švedska Švedsko vijeće za istraživanja (SRC) Europski laboratorij za molekularnu biologiju (EMBL)

PRILOG 2. Financijski doprinos Načela U financijskom modelu opisuju se projekcije novčanog dohotka za Instruct-ERIC. Za prvo petogodišnje razdoblje Instruct-ERIC-a načela opisana u nastavku upotrebljavaju se za izračun godišnjeg novčanog doprinosa te knjiženje doprinosa u naravi članova. Vijeće može utvrditi bilo kakvu reviziju tih načela. 1. Godišnji doprinos za svaku državu članicu sastoji se od naknade za članstvo i doprinosa u naravi. 2. Iznose novčanih doprinosa predlaže direktor na temelju smjernica Izvršnog odbora u skladu s člankom 16. stavkom 5. i koje je odobrilo Vijeće u skladu s člankom 13. 3. Novčanim doprinosom daje se potpora aktivnostima Instruct-ERIC-a. 4. Doprinosima u naravi članova putem njihovih ulaganja u centre Instructa, koji se neće mjeriti u smislu novčane vrijednosti, osigurat će se objekt za centar Instructa, uključujući opće tekuće troškove te pomoćno osoblje koje je potrebno za obavljanje aktivnosti Instruct-ERIC-a. 5. Od promatrača Instruct-ERIC-a ne zahtijeva se davanje doprinosa, osim potpore putovanjima na sjednice i sudjelovanja u odabranim aktivnostima Instruct-ERIC-a. 6. Promatrači i treće strane iz zemalja koje nisu članovi Instruct-ERIC-a mogu dati doprinos Instruct-ERIC-u u skladu s posebnim sporazumima koje odobrava Vijeće. 7. Instruct-ERIC mora zaprimiti godišnje doprinose svake financijske godine u skladu s financijskim vremenskim rasporedom koje je utvrdilo Vijeće. 8. Svaki se član obvezuje na plaćanje petogodišnje naknade za članstvo, podložno članku 7. i u skladu s vremenskim rasporedom za ocjenjivanje Instructa kako je predviđeno u Prilogu 3. te za sklapanje sporazuma o budućim obvezama financiranja i članstva u skladu s člankom 10. i Prilogom 5. Doprinosi uključuju godišnje povećanje od 2 % kako bi se nadoknadila inflacija. Novčani doprinos za svakog člana utvrđuje se u skladu s njegovim uvrštenjem u jednu od tri kategorizirane doprinosne skupine. Skupine (A, B i C) se utvrđuju na temelju broja istraživača u području znanosti i tehnologije kao udio ukupnog stanovništva zemlje u radnoj dobi (1). Kategorizirane skupine su: (a) skupina A (> 750 000 istraživača u području znanosti i tehnologije/broj stanovnika zemlje); (b) skupina B (100 000–750 000 istraživača u području znanosti i tehnologije/broj stanovnika zemlje); (c) skupina C (< 100 000 istraživača u području znanosti i tehnologije/broj stanovnika zemlje) 9. Doprinosi međuvladinih organizacija utvrđuju se od slučaja do slučaja, kako je dogovorilo Vijeće u skladu s člankom 13., te ne iznose manje od najmanje tarife za člana skupine C. 10. Novčani doprinosi utvrđuju se u skladu s financijskim modelom te za početnih pet godina iznose: za skupinu A 100 000 EUR godišnje; za skupinu B 75 000 EUR godišnje; za skupinu C 50 000 EUR godišnje uz prilagodbe inflaciji prikazane u ovom Prilogu u tablici u nastavku. 11. Za zapošljavanje osoblja u čvorištu Instructa članove se poziva da predlože kandidate. Bit će odabrani u skladu s člankom 28. Sve troškove za plaće snosi Instruct-ERIC ili član. U potonjem slučaju i uz izričito odobrenje Vijeća doprinos u naravi oduzima se od godišnjih naknada za članstvo. Izračunani novčani doprinosi (u tisućama EUR) za svakog člana za razdoblje od početnih pet godina Instruct-ERIC-a prikazani su u nastavku: Godišnji novčani doprinos 1. g. (u tisućama EUR) 2. g. (2 % inf) 3. g. (2 % inf) 4. g. (2 % inf) 5. g. (2 % inf) Zemlja članica Broj stanovnika (u milijunima) # Skupina Istraživači u području znanosti i tehnologije(od 25 do 64 g.; 2012.) (*1) Postotak istraživača u području znanosti i tehnologije / broj stanovnika Minimalni novčani doprinos Dodatni doprinos plativ na temelju pripadnosti skupini Ukupni novčani doprinos Ukupni novčani doprinos za petogodišnje razdoblje UK 63 495 303 A 1 365 000 2,15 % 50 50 100,00 102,00 104,04 106,12 108,24 520,40 FR 65 276 983 A 930 000 1,42 % 50 50 100,00 102,00 104,04 106,12 108,24 520,40 IT 59 394 207 B 417 000 0,70 % 50 25 75,00 76,50 78,03 79,59 81,18 390,30 BE 11 094 850 B 159 000 1,43 % 50 25 75,00 76,50 78,03 79,59 81,18 390,30 NL 16 730 348 B 152 000 0,91 % 50 25 75,00 76,50 78,03 79,59 81,18 390,30 IL 7 870 000 B 125 920 1,60 % 50 25 75,00 76,50 78,03 79,59 81,18 390,30 CZ 10 505 445 C 91 000 0,87 % 50 0 50,00 51,00 52,02 53,06 54,12 260,20 PT 10 542 398 C 53 000 0,50 % 50 0 50,00 51,00 52,02 53,06 54,12 260,20 DK 5 614 000 C 47 000 0,84 % 50 0 50,00 51,00 52,02 53,06 54,12 260,20 450 650,00 663 676,26 689,79 703,58 3 382,63 Troškovi koji se uzimaju u obzir pri izračunu doprinosa u naravi po zemlji Za svaki centar Instructa kojem je vaša zemlja domaćin izračunajte sljedeće troškove razmjerno udjelu pristupa stavljenog na raspolaganje korisnicima Instructa (iznosi uglavnom od 10 do 20 %, ali trebali biste sami znati koliki udio pristupa nudite) a) troškovi održavanja i servisiranja uređaja b) troškovi osoblja za upravljanje objektom i podršku c) ostali tekući troškovi (osnovni troškovi objekata, struja, voda, usluge interne podrške itd.) d) vrijednost, cjelokupna ili djelomična, stavki kapitala koje se uzima u obzir (nove nabave) ili drugih stavki koje su nužne za pružanje usluge infrastrukture Instructa. Kat. A (> 750 000 istraživača u području znanosti i tehnologije) = 50 000 dodatno; kat. B (> 100 000 do 750 000 istraživača u području znanosti i tehnologije) = 25 000 dodatno; kat. C (≤ 100 000 istraživača u području znanosti i tehnologije) = bez dodatnog novčanog doprinosa (1) Eurostat http://appsso.eurostat.ec.europa.eu/nui/show.do?wai=true&dataset=hrst_st_nfieocc (područje: prirodne znanosti, matematika i računalstvo; dob: od 25 do 64 godine); IL podaci iz www.oecd.org/sti/msti.htm: postotak ukupne zaposlenosti koji predstavlja skupinu 3 Međunarodne standardne klasifikacije zanimanja (ISCO). (*1) podaci Eurostata o istraživačima za 2012. hrst_st_nfieocc Zaposleni istraživači s tercijarnim obrazovanjem s obziron na dob, područje obrazovanja i zanimanje. (http://appsso.eurostat.ec.europa.eu/nui/submitViewTableAction.do) prirodne znanosti, matematika, računalstvo; od 25 do 64 g.; podaci za 2012. IL podaci iz www.oecd.org/sti/msti.htm: postotak ukupne zaposlenosti koji predstavlja skupinu 3 Međunarodne standardne klasifikacije zanimanja (ISCO). # podaci o stanovništvu: http://ec.europa.eu/eurostat/tgm/table.do?tab=table&init=1&plugin=1&pcode=tps00001&language=en

PRILOG 3. Kriteriji za ocjenjivanje centara Instructa Centri Instructa stavljaju na raspolaganje infrastrukturu i stručno znanje kojima se definira i oblikuje srž Instruct-ERIC-a. Vijeće razmatra osnivanje novih centara na prijedlog postojećih članova ili objavom poziva na podnošenje prijava članova. Kriteriji za odabir novih centara Instructa koje članovi stavljaju na raspolaganje su: — da osiguravaju dokazivu predanost omogućivanju pristupa tehnologijama i potrebne tehničke podrške koji su od ključne važnosti za viziju Instructa i njegov uspjeh, — da omogućuju tehnologiju/stručno znanje na vodećoj svjetskoj razini, pokazuju zabilježenu evidenciju znanstvene suradnje i znatnog doprinosa svojem području istraživanja, — da unapređuju postojeće centre, npr. omogućivanjem razlikovnosti u područjima tehnologije i stručnog znanja ili omogućivanjem povećanog kapaciteta i poboljšanog pristupa na temelju zemljopisnog položaja, — da su čvrsto predani omogućivanju pristupa na dogovorenoj razini kojim se osigurava udomljavanje projekata Instruct-ERIC-a, — da imaju odobrenje zemlje podnositelja zahtjeva za centar ili druge agencije za financiranje s obzirom na potrebnu predanost u potpori Instructu (npr. članstvom u Instruct-ERIC-u, sporazumom o preuzimanju fiksnih tekućih troškova centra), — da imaju iskustva u integrativnim tehnološkim pristupima, spremni su sudjelovati u paneuropskim suradnjama (znanstvenim) i surađivati na projektima kojima se potiče tehnički razvoj, — da su spremni ispunjavati zahtjeve politika Instruct-ERIC-a za projekte povezane s Instruct-ERIC-om. Kvaliteta infrastrukture koju pružaju postojeći centri Instructa, uključujući politiku pristupa i postupke za pristup, ocjenjuje se najmanje jedanput tijekom svakog petogodišnjeg razdoblja neovisnom istorazinskom ocjenom uz doprinos ISAB-a u odnosu na kriterije navedene u nastavku te na zahtjev Vijeća u skladu s člankom 15. Vijeće priznaje ili ukida status centara Instructa na temelju te ocjene u skladu s člankom 13. te izmjenjuje politiku pristupa, ako je primjereno. Kriteriji za produljenje statusa postojećim centrima Instructa su: — da su osiguravali te da mogu i dalje osiguravati tehnologiju/stručno znanje na vodećoj svjetskoj razini te da pokazuju zabilježenu evidenciju znanstvene suradnje i znatnog doprinosa svojem području istraživanja, — da su osigurali pristup tehnologijama za kojima dokazano postoji potreba u znanstvenoj zajednici, uključujući pružanje visokokvalitetne stručne podrške, — da su sudjelovali u programu izobrazbe Instructa te dali doprinos aktivnostima kojima se Instruct-ERIC unapređuje, — da su se pridržavali politika i postupaka Instruct-ERIC-a.

PRILOG 4. Imenovanje direktora 1. Dužnosti i nadležnosti direktora Dužnosti i nadležnosti direktora prema Instruct-ERIC-u uključuju: strategiju — strateško vodstvo kako bi se vrijednost partnerstva Instructa iskoristila u najvećoj mogućoj mjeri, — određivanje novih potencijalnih članova i partnera, — određivanje i osiguravanje novih financijskih sredstava iz vanjskih izvora (npr. Europske unije), — formuliranje i iznošenje argumenata koji idu u prilog budućem osnovnom financiranju putem članstva; upravljanje — nadzor nad svakodnevnim upravljanjem Instructom, — nadzor nad upravljanjem osobljem u čvorištu Instructa i njegovim zapošljavanjem; promicanje — promicanje rada Instructa diljem Europe i na međunarodnoj razini, te među službenicima Europske komisije čime mu se nastoji osigurati visok ugled; praćenje i izvješćivanje — izvješćivanje Vijeća o napretku, postignućima i novim mogućnostima, — procjenjivanje i određivanje prioriteta rizika svojstvenih djelovanju Instructa, te upravljanje njima. Provedba odgovarajućih mjera i traženje doprinosa/ovlaštenja od Vijeća ako je potrebno; sukobe — objavljivanje svakog osobnog ili profesionalnog interesa ili funkcije koji bi mogli ugroziti, ili bi se mogao stvoriti dojam da ugrožavaju, njegovu nepristranost i integritet u donošenju procjena u ime Vijeća. 2. Mjesto Direktor ima ured u čvorištu Instruct-ERIC-a koje će predstavljati zakonsko sjedište Instruct-ERIC-a. 3. Odabir i imenovanje direktora Kandidati za mjesto direktora mogu se prijaviti na otvoreni konkurentni poziv na podnošenje prijava. Odabir podnositelja prijava u uži krug i razgovor s njima obavit će Povjerenstvo za odabir koje je izabralo Vijeće. Vijeće će odrediti kriterije za odabir. Direktor se imenuje na petogodišnji mandat koji se može produljiti. Vijeće će utvrditi uvjete imenovanja, ocjenjivanja i raskida te će se oni uvrstiti u Poslovnik. 4. Povjerljivost Osim s obzirom na pitanja koja se stvarno nalaze u javnoj domeni, ili zadiru u nju, direktor drži u tajnosti sva proizašla prava intelektualnog vlasništva i sve informacije koje direktor zaprimi kao rezultat aktivnosti Instruct-ERIC-a te takva prava ili informacije nikome ne odaje osim ako vlasnik informacija ili Vijeće to odobri. 5. Veza između direktora i stranaka Instruct-ERIC-a Direktor ne djeluje kao zastupnik institucija koje omogućuju aktivnosti Instruct-ERIC-a putem centara Instructa ni članova te nije ovlašten djelovati, sklapati bilo kakve ugovore, prihvaćati bilo kakve obveze ili odgovornosti niti potpisivati bilo kakve dokumente u ime članova bez njihova posebnog odobrenja.

PRILOG 5. Procjenjivanje Instruct-ERIC-a Potkraj razdoblja financiranja, kako je utvrdilo Vijeće, direktor dostavlja potpuno izvješće o prethodnim postignućima i budućim planovima. Time će se članovima olakšati ocjenjivanje ukupne kvalitete, učinka i produktivnosti ulaganja Instructa te, pravovremeno prije početka sljedećeg razdoblja financiranja, donošenje odluke o nastavku članstva. Vijeće je nadležno za odobravanje detaljnih zahtjeva izvješća od svakog člana te vremenskog rasporeda za donošenje odluka o financiranju. Osnovni je cilj Instruct-ERIC-a olakšavanje pristupa najsuvremenijim tehnologijama te poticanje inovacija za potporu integrativnim pristupima u područjima strukturne i stanične biologije kako bi se omogućilo da se potakne rješavanje zahtjevnih pitanja na koja inače nije lako pronaći odgovore. U izvješću će biti potrebno omogućiti članovima da jasno vide napredak u ostvarivanju ključnih koraka te da mogu ukupno ocijeniti: — ima li Instruct-ERIC veliku vidljivost u istraživačkim zajednicama članova (možda i šire) te igra li on ključnu stratešku ulogu u davanju podrške potrebama strukturne biologije, uključujući utjecaj na razvoj nacionalne infrastrukture, — postoji li dokaziva potreba za pristupom kako bi se pomoglo u postizanju izvrsnih znanstvenih rezultata te upravlja li se učinkovito njime, — omogućuje li se pristupom za obavljanje znanstvenog rada svih partnera iz EU-a – posebno integrativnih pristupa koji se služe s više tehnologija – rješavanje gorućih pitanja u područjima strukturne i stanične biologije te postizanje znanstvenih rezultata koje inače ne bi bilo moguće ostvariti ili bi bili teško ostvarivi da nema Instructa, — postoje li jasni dokazi o postojanju znanstvenih rezultata i učinka zbog tog pristupa, — je li Instruct-ERIC ostvario važne doprinose ključnim potrebama u području izobrazbe, — povezuje li se Instruct-ERIC na djelotvoran način s tehnološkom industrijom kako bi se dala potpora inovacijama, — razvija li se Instruct-ERIC na djelotvoran način kako bi se zadovoljile buduće potrebe u području znanosti i izobrazbe, — daje li Instruct-ERIC i dalje važan i prepoznatljiv doprinos istraživačkom okruženju te je li osnovno ulaganje isplativo, treba li nastaviti s njime te, ako je tako, u kojoj mjeri.